THAI ออกหุ้นกู้ 4 ชุด ระดมทุนชำระคืนหุ้นกู้ที่จะครบกำหนดชำระ-ใช้เป็นเงินลงทุน
THAI ออกหุ้นกู้ 4 ชุดรวมมูลค่า 7 พันลบ. โดยชุดที่ 1 อายุ 2 ปี ดบ. 3.75% ชุดที่ 2 อายุ 5 ปี ดบ. 4.32% ชุดที่ 3 อายุ 7 ปี ดบ. 4.62% ชุดที่ 4 อายุ 4 ปี ดบ. 4.92% กำหนดวันออกหุ้นกู้ 30 เม.ย.58 ระดมทุนชำระคืนหุ้นกู้ที่จะครบกำหนดชำระ และใช้เป็นเงินลงทุน-เงินทุนหมุนเวียนในกิจการ
24 เม.ย. 2558

บริษัท การบินไทย จำกัด (มหาชน) หรือ THAI ระบุว่า บริษัทได้ยื่นแบบแสดงรายการข้อมูลเสนอขายหุ้นกู้ของบริษัท วงเงินไม่เกิน 7 พันล้านบาท แบ่งออกเป็น 4 ชุด รวม 5,000 ล้านบาท และจำนวนหุ้นกู้สำรองสำหรับเสนอขายไม่เกิน 2,000 ล้านบาท กำหนดวันออกหุ้นกู้ 30 เมษายน 2558 โดยจะชำระดอกเบี้ยหุ้นกู้ทุกๆ 6 เดือน ตลอดอายุหุ้นกู้ เสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ เปิดจองซื้อระหว่างวันที่ 27-28 เมษายน 2558 โดยมีธนาคารกรุงเทพ เป็นผู้จัดการการจัดจำหน่ายหุ้นกู้
โดยหุ้นกู้ชุดที่ 1 อายุ 2 ปี ครบกำหนดไถ่ถอนปีพ.ศ. 2560 จำนวน 1,200 ล้านบาท ดอกเบี้ยคงที่ร้อยละ 3.75 ต่อปี ,หุ้นกู้ชุดที่ 2 อายุ 5 ปี ครบกำหนดไถ่ถอนปี พ.ศ.2563 จำนวน 1,500 ล้านบาท ดอกเบี้ยคงที่ร้อยละ 4.32 ต่อปี ,หุ้นกู้ชุดที่ 3 อายุ7  ปี ครบกำหนดไถ่ถอนปี พ.ศ. 2565 จำนวน 2,000 ล้านบาท ดอกเบี้ยคงที่ร้อยละ 4.62 ต่อปี และ หุ้นกู้ชุดที่ 4 อายุ 10 ปี ครบกำหนดไถ่ถอนปี พ.ศ.2568 จำนวน 2,300 ล้านบาท  ดอกเบี้ยคงที่ร้อยละ 4.92 ต่อปี
ทั้งนี้ บริษัทมีวัตถุประสงค์จะนำเงินที่ได้จากการออกและเสนอขายหุ้นกู้ในครั้งนี้ไปชำระคืนหุ้นกู้ที่จะครบกำหนดชำระ และ/หรือ เป็นเงินลงทุน และ/หรือเป็นเงินทุนหมุนเวียนในกิจการ
โดยบริษัท ทริสเรทติ้ง จำกัด จัดอันดับความน่าเชื่อถือหุ้นกู้ดังกล่าวที่ A+ แนวโน้มอันดับเครดิต Negative เมื่อวันที่ 9 เมษายน 2558
 
 
 
 
 
 